ANNESS

Standards minimi tal-kwalità tad-data u speċifikazzjonijiet tekniċi għall-użu ta’ ritratti, profili tad-DNA u data dattiloskopika fis-SIS.

1. Data dattiloskopika

1.1. Kategoriji ta’ data dattiloskopika użati fis-SIS

Il-kategoriji li ġejjin ta’ data dattiloskopika jistgħu jintużaw fis-SIS:

(a) marki tas-swaba’ ċatti, inklużi slaps tal-ibhma ċatti u slaps ta’ erbat iswaba’ ċatti;

(b) marka tas-swaba’ rrolljati;

(c) marki tal-pala tal-id;

(d) traċċi tas-swaba’: sett komplut jew inkomplut ta’ marki tas-swaba’ ta’ oriġini mhux magħrufa skoperti fuq il-post ta’ reati terroristiċi jew reati serji oħra li qed jiġu investigati;

(e) traċċi tal-pala tal-id: sett komplut jew inkomplut ta’ marki tal-pala tal-id ta’ oriġini mhux magħrufa skoperti fuq il-post ta’ reati terroristiċi jew reati serji oħra li qed jiġu investigati.

1.2. Formati ta’ data dattiloskopika permessi

L-Istati Membri jistgħu jittrażmettu lis-SIS Ċentrali:

(a) data miġbura bl-użu ta’ apparati live-scan fil-livell nazzjonali li huma kapaċi jaqbdu u jissegmentaw sa għaxar marki tas-swaba’ individwali; irrolljati, ċatti, jew it-tnejn li huma;

(b) marki tas-swaba’ u marki tal-pala tal-id “bil-linka”; irrolljati, ċatti jew it-tnejn li huma, li mbagħad jiġu skennjati diġitalment bil-kwalità u r-riżoluzzjoni rilevanti.

Is-Sistema Awtomatizzata għall-Identifikazzjoni tal-Marki tas-Swaba’ tas-SIS Ċentrali (CS-SIS AFIS), kif definita fl-Artikolu 43(2) tar-Regolament (UE) 2018/1862, trid tkun kompatibbli u interoperabbli mal-formati tad-data dattiloskopika msemmija fil-punti (a) u (b).

1.3. Standards minimi tal-kwalità tad-data u speċifikazzjonijiet tekniċi

1.3.1. Format tal-fajl u tal-kompressjoni (“kontenitur dattiloskopiku”)

Il-format tal-input għat-trażmissjoni ta’ data dattiloskopika (“kontenitur dattiloskopiku”) lis-SIS irid ikun konformi mal-istandard tas-SIS NIST ibbażat fuq il-format binarju ANSI/NIST (1).

Se jiġi stabbilit “ċekkjatur tas-SIS NIST” fil-livell tal-funzjoni ta’ appoġġ tekniku tas-SIS Ċentrali (CS-SIS) biex jivverifika l-konformità tal-kontenitur dattiloskopiku trażmess mal-istandard definit tas-SIS NIST.

Il-kontenituri dattiloskopiċi li ma jikkonformawx mal-istandard definit tas-SIS NIST jiġu rrifjutati mis-CS-SIS AFIS u ma jinħażnux fis-SIS Ċentrali. Jekk fajl mhux konformi jiġi rifjutat mis-CS-SIS AFIS, is-CS-SIS tibgħat messaġġ ta’ errur lill-Istat Membru li jkun ittrażmetta d-data.

1.3.2. Il-format u r-riżoluzzjoni tal-immaġni

L-immaġnijiet tal-marki tas-swaba’ u tal-marki tal-pala tal-id imsemmija fil-punti (a), (b) u (c) tat-Taqsima 1.1, iridu jkunu ta’ riżoluzzjoni nominali ta’ 1 000 ppi jew ta’ 500 ppi b’256 livell ta’ griż sabiex jiġu pproċessati mis-CS-SIS. L-immaġnijiet b’500 ppi jridu jiddaħħlu billi jintuża l-format WSQ filwaqt li l-immaġnijiet b’1 000 ppi jridu jkunu fil-format JPEG2000 (JP2).

L-immaġnijiet tat-traċċi tas-swaba’ u tat-traċċi tal-pala tal-id imsemmija fil-punti (d) u (e) tat-Taqsima 1.1, iridu jkunu ta’ riżoluzzjoni ta’ 500 jew 1 000 ppi sabiex jiġu pproċessati mis-CS-SIS. L-immaġnijiet b’500 ppi jridu jiddaħħlu billi jintuża l-format WSQ filwaqt li l-immaġnijiet b’1 000 ppi jridu jkunu fil-format JPEG2000 (JP2). Trid tintuża kompressjoni JPEG lossless għall-immaġnijiet fiż-żewġ riżoluzzjonijiet.

1.3.3. Limiti minimi tal-kwalità għall-ħżin u l-użu ta’ immaġnijiet tal-marki tas-swaba’ u tal-marki tal-pala tal-id fis-CS-SIS AFIS.

L-immaġnijiet dattiloskopiċi jridu jikkonformaw mal-limiti minimi tal-kwalità stabbiliti fid-Dokument ta’ Kontroll tal-Interface tas-SIS u l-Ispeċifikazzjonijiet Tekniċi Dettaljati sabiex jinħażnu u jintużaw fis-CS-SIS AFIS.

Huwa rrakkomandat li l-Istati Membri jivverifikaw il-konformità mal-limiti minimi tal-kwalità tal-immaġnijiet dattiloskopiċi qabel ma jittrażmettuhom lis-CS-SIS.

Il-kontenituri dattiloskopiċi konformi li jkun fihom immaġnijiet dattiloskopiċi tal-marki tas-swaba’ jew il-marki tal-pala tal-id taħt il-limiti minimi tal-kwalità mhux se jinħażnu fis-CS-SIS AFIS u mhux se jintużaw għal tfittxijiet bijometriċi. Il-kontenituri dattiloskopiċi li jkun fihom immaġnijiet dattiloskopiċi rrifjutati mis-CS-SIS AFIS jistgħu jintużaw biss biex jikkonfermaw l-identità ta’ persuna f’konformità mal-Artikolu 43(1) tar-Regolament (UE) 2018/1862. Is-CS-SIS tibgħat messaġġ ta’ errur lill-Istat Membru li jkun ittrażmetta d-data kull meta fajl ikun ġie rrifjutat mis-CS-SIS AFIS minħabba l-kwalità baxxa tal-immaġnijiet.

1.3.4. Limiti minimi tal-kwalità għall-ħżin u l-użu ta’ immaġnijiet tat-traċċi tas-swaba’ u tat-traċċi tal-pala tal-id fis-CS-SIS AFIS.

L-immaġnijiet dattiloskopiċi ta’ traċċi tas-swaba’ u ta’ traċċi tal-pala tal-id iridu jikkonformaw mal-limiti minimi tal-kwalità stabbiliti fid-Dokument ta’ Kontroll tal-Interface tas-SIS u l-Ispeċifikazzjonijiet Tekniċi Dettaljati sabiex jinħażnu u jintużaw fis-CS-SIS AFIS.

Il-kontenituri dattiloskopiċi konformi li jkun fihom immaġnijiet dattiloskopiċi ta’ traċċi tas-swaba’ jew ta’ traċċi ‘tal-pala tal-id taħt il-limiti minimi tal-kwalità mhux se jinħażnu fis-CS-SIS AFIS. Is-CS-SIS se tibgħat messaġġ ta’ errur lill-Istat Membru li jkun ittrażmetta d-data meta fajl ikun ġie rrifjutat mis-CS-SIS AFIS minħabba l-kwalità baxxa tal-immaġnijiet.

1.4. Tfittxijiet bijometriċi

Is-CS-SIS AFIS tipprovdi funzjonalità ta’ tiftix bijometriku għat-tipi kollha ta’ immaġnijiet dattiloskopiċi li jissodisfaw ir-rekwiżiti tal-kwalità stabbiliti skont il-punti 1.3.3 u 1.3.4.

Ir-rekwiżiti tal-prestazzjoni u l-preċiżjoni bijometrika għall-kategoriji differenti ta’ tfittxijiet bijometriċi fis-CS-SIS AFIS huma stabbiliti fid-Dokument ta’ Kontroll tal-Interface tas-SIS u fl-Ispeċifikazzjonijiet Tekniċi Dettaljati.

2. Ritratti

Trid tintuża riżoluzzjoni minima ta’ 480 × 600 pixels b’colour depth ta’ 24 bits meta jiddaħħlu r-ritratti fis-SIS.

3. Profili tad-DNA

It-tip ta’ fajl użat biex jiddeskrivi l-profil tad-DNA jrid isegwi l-Extensible Markup Language (XML). L-istruttura tal-fajl trid issegwi l-istandard tal-Combined DNA Index System (CODIS) (2) biex tiddeskrivi l-profil tad-DNA li għandu jinħażen fis-SIS.

(1) American National Standard for Information Systems/National Institute of Standards and Technology.

(2) https://www.fbi.gov/services/laboratory/biometric-analysis/codis